KIRJALLINEN KYSYMYS E-1726/01 esittäjä(t): Mihail Papayannakis (GUE/NGL) komissiolle. Merimiesten koulutus.



Virallinen lehti nro 093 E , 18/04/2002 s. 0023 - 0024



KIRJALLINEN KYSYMYS E-1726/01 esittäjä(t): Mihail Papayannakis (GUE/NGL) komissiolle (14. kesäkuuta 2001) Aihe: Merimiesten koulutus Saksalainen autoklubi ADAC, joka tarjoaa matkailupalveluita ja vakuutuksia saksalaisille autoilijoille, on arvioinut kreikkalaiset matkustajalautat, ja laadittuun raporttiin sisältyvä arvio niistä on myönteinen. Kuitenkin myönteisten huomautusten ohella erityisen merkittävä on havainto siitä, että erityisesti kreikkalaisille miehistöille järjestettyjen odottamattomien hätätilanneharjoitusten tulokset olivat lannistavia. Näiden tulosten katsotaan johtuvan miehistöjen puutteellisesta koulutuksesta ja siitä, että edellytetyt säännöllisten koulutusharjoitusten taktiikat ovat olemassa vain paperilla eivätkä toteudu käytännössä. Kun otetaan huomioon, että Kreikalle on lähetetty 20. elokuuta 1999 merenkulkijoiden vähimmäiskoulutustasosta annetun direktiivin 98/35/EY(1) täytäntöönpanoa koskeva varoituskirje, voisiko komissio kertoa: Missä määrin kyseinen yhteisön direktiivi on pantu täytäntöön Kreikassa? Katsooko komissio, että Kreikka on korjannut tilanteen sen jälkeen, kun sille lähetettiin varoituskirje? (1) EYVL L 172, 17.6.1998, s. 1. Loyola de Palacion komission puolesta antama vastaus (6. syyskuuta 2001) Parantaakseen meriliikenteen turvallisuutta ja taatakseen merimiesten vähimmäiskoulutustason neuvosto antoi 21. marraskuuta 1994 merenkulkijoiden vähimmäiskoulutustasosta 22. marraskuuta 1994 annetun neuvoston direktiivin 94/58/EY(1). Direktiiviä muutettiin 25. toukokuuta 1998 annetulla neuvoston direktiivillä 98/35/EY(2), ja 4. huhtikuuta 2001 Euroopan parlamentti ja neuvosto antoivat merenkulkijoiden vähimmäiskoulutusta koskevan direktiivin 2001/25/EY(3), jolla kodifioidaan ja kumotaan mainitut kaksi muuta direktiiviä. Säännöksiä sovelletaan merenkulkijoihin, jotka työskentelevät jonkin jäsenvaltion lipun alla purjehtivilla aluksilla. Säännökset pätevyyskirjan myöntämiseen liittyvistä koulutusvaatimuksista perustuvat kansainvälisen merenkulkujärjestön IMOn merenkulkijoiden koulutusta koskevan kansainvälisen yleissopimuksen määräyksiin (STCW-yleissopimus 1978). Mitä tulee mainittujen säädösten saattamiseen osaksi Kreikan lainsäädäntöä, komissio oli aloittanut kumpaakin direktiiviä koskevien kansallisten täytäntöönpanotoimien ilmoittamatta jättämisestä johtuvan menettelyn Kreikkaa vastaan. Kun ilmoitukset direktiivien saattamisesta osaksi Kreikan lainsäädäntöä toimitettiin komissiolle, menettelyt voitiin keskeyttää. Toinen menettely keskeytettiin joulukuussa 1996 ja toinen maaliskuussa 2000. Kreikan viranomaisten toteuttamien täytäntöönpanotoimien vastaavuuden tutkimisen yhteydessä komissio aloitti menettelyn, joka koski miehistön jäsenten keskinäistä sekä matkustajien kanssa etenkin hätätilanteessa tapahtuvaa viestintää koskevien valvontavelvoitteiden saattamista Kreikan lainsäädännön tosiasialliseksi osaksi. Kreikan viranomaiset toimittivat tyydyttävän selvityksen presidentin asetuksen 210/96 tulkinnasta, ja komissio saattoi keskeyttää asian käsittelyn joulukuussa 1998. Kreikan viranomaisten komissiolle lokakuussa 2000 toimittamien tietojen perusteella direktiivien kansalliseen lainsäädäntöön saattamisen yhteydessä suoritettuja täytäntöönpanotoimia ja soveltamista koskeva valvonta on uskottu kauppa-alusten tarkastuspalveluille ja satamaviranomaisille. Molemmilla viranomaisilla on oikeus tarkastaa aluksia ja miehistöjä, ja ne voivat ryhtyä kaikkiin tarvittaviin toimenpiteisiin sen varmistamiseksi, että merimiesten vähimmäiskoulutustasosta annettujen direktiivien vaatimuksista johtuvia velvoitteita noudatetaan etenkin tapauksissa, joissa miehistö ei kykene osoittamaan vaadittua ammatillista pätevyyttä. (1) EYVL L 319, 12.12.1994. (2) EYVL L 172, 17.6.1998. (3) EYVL L 136, 18.5.2001.